Zagreb, 29. lipnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Franka Gospodnetića, zamjenika općinskog načelnika Općine Sutivan s mandatom do 24. svibnja 2017. g., a stvarno do ostavke 05. listopada 2015.g.,** pokrenutom odlukom Povjerenstva broj: 711-I-495-P-109/18-02-8 od 6. travnja 2018.g., na 16. sjednici održanoj 29. lipnja 2018.g., donosi sljedeću

**ODLUKU**

1. **Propustom dužnosnika Franka Gospodnetića, zamjenika općinskog načelnika Općine Sutivan s mandatom do 24. svibnja 2017.g., a stvarno do ostavke 5. listopada 2015.g. da u roku od 30 dana od dana prestanka obnašanja dužnosti zamjenika općinskog načelnika Općine Sutivan, Povjerenstvu podnese ispravno i potpuno ispunjeni obrazac izvješća o imovinskom stanju dužnosnika, koju obvezu dužnosnik nije ispunio niti nakon što ga je Povjerenstvo pisanim putem pozvalo na ispunjenje ove obveze u daljnjem roku koji je istekao 28. studeni 2017. g., dužnosnik je počinio povredu članka 10., u vezi s člankom 8. i 9. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Franku Gospodnetiću neće se izreći sankcija s obzirom da je od prestanaka obnašanja dužnosti zamjenika općinskog načelnika Općine Sutivan proteklo više od 12 mjeseci.**

Obrazloženje

Povjerenstvo je na 4. sjednici održanoj 6. travnja 2018.g. pokrenulo postupak za odlučivanje o sukobu interesa protiv dužnosnika Franka Gospodnetića, zamjenika općinskog načelnika Općine Sutivan, zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku podnese ispravno i potpuno ispunjeni obrazac izvješća o imovinskom stanju dužnosnikapovodom prestanka obnašanja navedene dužnosti.

Uvidom u Registar dužnosnika koji ustrojava i vodi Povjerenstvo utvrđeno je da je Franko Gospodnetić obnašao dužnost zamjenika općinskog načelnika od 6. lipnja 2013. Na temelju izjave dužnosnika koju je Povjerenstvu uputio e-mailom i pribavljene isprave od Općine Sutivan, klasa 013-01/15-01/0004/02/1 urbroj: 15 15-0001 od 5. listopada 2015. g. utvrđeno je da je dužnosnik 15. listopada 2015. g. podnio ostavku na dužnost zamjenika općinskog načelnika Općine Sutivan.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi navedenog Zakona, stoga je i Franko Gospodnetić, povodom obnašanja dužnosti zamjenika općinskog načelnika Općine Sutivan,do ostavke 05. listopada 2015.g. bio obvezan postupati sukladno odredbama ZSSI-a.

Člankom 8. stavkom 2. ZSSI-a propisana je obveza dužnosnika da u roku od 30 dana po prestanku obnašanja javne dužnosti podnesu Povjerenstvu izvješće o svojoj imovini.

Izvješće se sukladno članku 8. stavku 9. ZSSI-a, podnosi na obrascu čiji sadržaj propisuje Povjerenstvo.

Člankom 9. stavkom 1. ZSSI-a propisano je da su u izvješću o imovinskom stanju dužnosnici u obvezi unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 8. i 9. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 10. ZSSI-a propisano je da će Povjerenstvo, ako utvrdi da dužnosnik nije ispunio obveze iz članka 8. i 9. ZSSI-a, pisanim putem zatražiti od dužnosnika ispunjenje obveze. Rok za ispunjenje navedene obveze ne može biti duži od 15 dana od dana primitka pisanog zahtjeva. Ako dužnosnik ne ispuni obvezu u danom roku, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a

Uvidom u službenu evidenciju Povjerenstva utvrđeno je kako dužnosnik Franko Gospodnetić u roku od 30 dana od dana prestanka obnašanja dužnosti zamjenika općinskog načelnika Općine Sutivan, odnosno do 5. listopada 2015. g. kada je na dužnost podnio ostavku, nije podnio izvješće o imovinskom stanju dužnosnika.

Sukladno članku 10. stavku 1. ZSSI-a, Povjerenstvo je zaključkom broj: 711-I-1888-IK-3060/17-01-10 od 7. studenog 2017.g. pozvalo dužnosnika da ispuni i podnese Povjerenstvu ispravno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnosti zamjenika općinskog načelnika Općine Sutivan u roku od 15 dana od dana primitka toga zaključka. Dostava navedenog zaključka dužnosniku izvršena je 13. studenog 2017. g.

Obzirom da dužnosnik Franko Gospodnetić u danom roku od 15 dana od dana primitka gore navedenog zaključka, odnosno do 28. studenog 2017. g. nije ispunio obveze iz članka 8. i članka 9. ZSSI-a, Povjerenstvo je na temelju članka 10. stavka 3. ZSSI-a pokrenulo predmetni postupak.

Dužnosnik se obratio Povjerenstvu e-mailom navodeći kako je dužnost zamjenika općinskog načelnika Općine Sutivan prestao obnašati 5. listopada 2015. g. te kako shvaća da ga navedena činjenica ne oslobađa obveze podnošenja izvješća o imovinskom stanju povodom prestanka obnašanja dužnosti.

Povjerenstvo je u provedenom postupku nedvojbeno utvrdilo kako dužnosnik Franko Gospodnetić nije ispunio obvezu podnošenja obrasca izvješća o imovinskom stanju dužnosnika u roku od 30 dana od dana prestanka obnašanja dužnosti zamjenika općinskog načelnika Općine Sutivan, koju obvezu dužnosnik nije ispunio niti nakon što ga je Povjerenstvo pisanim putem pozvalo na ispunjenje ove obveze u daljnjem roku koji je istekao dana 28. studenog 2017. g., čime je počinio povredu članka 10. ZSSI-a, u vezi članka 8. i 9. ZSSI-a.

Člankom 42. stavkom 1. ZSSI-a propisano je da se za povredu odredbi ZSSI-a Povjerenstvo osobama iz članka 3. ZSSI-a može izreći sljedeće sankcije: 1. opomena, 2. obustava isplate dijela neto mjesečne plaće, 3. javno objavljivanje odluke Povjerenstva. Člankom 42. stavkom 3. ZSSI-a propisano je da će za povredu odredbi članaka 10. ZSSI-a Povjerenstvo izreći sankciju iz članka 42. stavka 1. točke 2. i 3. ZSSI-a. Člankom 44. stavkom 1. ZSSI-a propisano je da sankciju obustave isplate neto mjesečne plaće Povjerenstvo izriče u iznosu od 2.000,00 do 40.000,00 kuna vodeći računa o težini i posljedicama povrede ZSSI-a.

Povjerenstvo dužnosniku Franku Gospodnetiću neće izreći sankciju, uvažavajući okolnost da je u trenutku donošenja ove Odluke proteklo više od 12 mjeseci od dana prestanka obnašanja dužnosti zamjenika općinskog načelnika Općine Sutivan.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Uputa o pravnom lijeku**

Protiv ove odluke Povjerenstva može se pokrenuti upravni spor. Upravna tužba podnosi se nadležnom Upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnik Franko Gospodnetić, osobno
2. Objava na internetskoj stranici Povjerenstva
3. Pismohrana